KOMISIJOS SPRENDIMAS
2006 m. gruodžio 22 d.
nustatantis pereinamojo laikotarpio priemones dėl tam tikrų gyvūninės kilmės produktų, kuriems taikomas Europos Parlamento ir Tarybos reglamentas (EB) Nr. 853/2004, įvežtų į Bulgariją ir Rumuniją iš trečiųjų šalių iki 2007 m. sausio 1 d.
(pranešta dokumentu Nr. C(2006) 7019)
(Tekstas svarbus EEE)
(2007/29/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Bulgarijos ir Rumunijos stojimo sutartį, ypač į jos 4 straipsnio 3 dalį,
atsižvelgdama į Bulgarijos ir Rumunijos stojimo aktą, ypač į jo 42 straipsnį,
kadangi:
(1)
Bulgarija ir Rumunija įstos į Bendriją 2007 m. sausio 1 d. Dalis gyvūninės kilmės produktų, iki stojimo dienos įvežtų į Bulgariją ir Rumuniją iš trečiųjų šalių, neatitinka susijusių Bendrijos taisyklių, nustatytų 2004 m. balandžio 29 d. Europos Parlamento ir Tarybos reglamente (EB) Nr. 853/2004, nustatančiame konkrečius gyvūninės kilmės maisto produktų higienos reikalavimus (1).
(2)
Dalis šių produktų buvo išleisti į laisvą apyvartą Bulgarijoje ir Rumunijoje, kita dalis, kuriai dar neatliktos muitinės procedūros, yra kontroliuojama muitinės šiose dviejose šalyse.
(3)
Siekiant palengvinti perėjimą nuo dabartinės tvarkos Bulgarijoje ir Rumunijoje prie tvarkos, atsirandančios dėl Bendrijos teisės aktų taikymo, tikslinga nustatyti pereinamojo laikotarpio priemones dėl prekybos minėtais produktais.
(4)
Taip pat tikslinga nustatyti priemones, kad Bendrijos teisės aktų reikalavimų neatitinkantys produktai nepatektų į kitas valstybes nares. Šie produktai turėtų būti tiekiami tik vietinėse Bulgarijos ir Rumunijos rinkose arba, laikantis atitinkamų sąlygų, eksportuojami į trečiąsias šalis. Be to, atsižvelgiant į tai, kad dabartinė atsekamumo sistema nėra pakankama, reikalavimų neatitinkantys produktai neturėtų būti perdirbami įmonėse, kurios turi leidimus vežti savo produktus į Bendriją.
(5)
Produktai, kurie, praėjus vieneriems metams po įstojimo datos, nebuvo išleisti į laisvą apyvartą minėtose dviejose šalyse arba eksportuoti ir liko sandėliuose, kontroliuojami muitinės, turėtų būti sunaikinti.
(6)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Taikymo sritis
Šis Sprendimas taikomas gyvūninės kilmės produktams, kurie:
a)
patenka į Reglamento (EB) Nr. 853/2004 taikymo sritį, bet neatitinka jo reikalavimų ir
b)
yra įvežti į Bulgariją ir Rumuniją iš trečiųjų šalių iki 2007 m. sausio 1 d.;
2 straipsnis
Gyvūninės kilmės produktai, išleisti į laisvą apvartą iki 2007 m. sausio 1 d.
1. 1 straipsnyje nurodyti produktai (toliau - gyvūninės kilmės produktai), išleisti į laisvą apyvartą Bulgarijoje ir Rumunijoje (toliau - naujosios valstybės narės) iki 2007 m. sausio 1 d., gali būti tiekiami tik į vietinę rinką ir tik iki 2007 m. gruodžio 31 d.
Gyvūninės kilmės produktai:
a)
neturi būti perdirbami įmonėse, kurios turi leidimus vežti savo produktus į kitas valstybes nares ir
b)
turi būti paženklinti nacionaliniu ženklu, kaip nustatyta atitinkamos valstybės narės nacionalinėse taisyklėse laisvo išleidimo į apyvartą dieną.
2. Pagal Tarybos direktyvą 89/662/EEB (2), ypač jos 3 straipsnį, valstybės narės užtikrina, kad gyvūninės kilmės produktais nebus prekiaujama tarp valstybių narių.
3. Nukrypdamos nuo 1 dalies, naujosios valstybės narės gali leisti iki 2007 m. gruodžio 31 d. eksportuoti gyvūninės kilmės produktus į trečiąją šalį, laikantis šių sąlygų:
a)
eksportuoti laikantis Europos Parlamento ir Tarybos reglamento (EB) Nr. 178/2002 (3) 12 straipsnio reikalavimų;
b)
kiekviena siunta turi būti gabenama tiesiai į trečiąją šalį, prižiūrint kompetentingoms institucijoms ir neturi kirsti kitų valstybių narių teritorijos;
c)
kiekviena eksportuojama siunta turi būti gabenama kompetentingos institucijos užplombuota transporto priemone; plombos turi būti patikrintos išvežimo iš naujosios valstybės narės vietoje.
3 straipsnis
Gyvūninės kilmės produktai, įvežti, bet neišleisti į laisvą apyvartą naujosiose valstybėse narėse iki 2007 m. sausio 1 d.
1. Gyvūninės kilmės produktams, įvežtiems į naująsias valstybes nares, bet neišleistiems į laisvą apyvartą naujosiose valstybėse narėse iki 2007 m. sausio 1 d., taikomos 2 ir 3 dalyje nustatytos taisyklės.
2. Gyvūninės kilmės produktai turi būti išleisti į laisvą apyvartą naujojoje valstybėje narėje arba išsiųsti į trečiąją šalį laikantis 2 straipsnyje nustatytų sąlygų.
3. Nuo 2008 m. sausio 1 d. visos muitinės kontroliuojamos gyvūninės kilmės produktų siuntos turi būti sunaikintos kontroliuojant kompetentingai institucijai.
Visas tokio sunaikinimo sąnaudas padengia siuntos savininkas.
4 straipsnis
Taikymas
Šis Sprendimas taikomas tik tuo atveju, jei įsigalioja Bulgarijos ir Rumunijos stojimo aktas, nuo šios akto įsigaliojimo dienos.
5 straipsnis
Adresatai
Šis sprendimas skirtas valstybėms narėms.
Priimta Briuselyje, 2006 m. gruodžio 22 d.